Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 51/1991. (X. 19.) AB határozatában foglalt — az egyesülési
Paragraph Index: 372

6. A jogorvoslathoz, a kérelemhez, a panaszhoz való jog Az országgyűlési biztos általános helyettese megállapította, hogy a beadvány, illetve kérelem elbírálásának kikényszeríthetetlensége tartalmilag kiüresíti a kérelemhez, illetve panaszhoz való jogot, megakadályozza a jogorvoslat gyakorlását, továbbá kiszámíthatatlanná teszi a döntéseket, ezáltal sérti a kérelemhez és panaszhoz való alkotmányos jog, másrészt a jogorvoslathoz való jog, harmadrészt a jogbiztonsághoz való jog érvényesülését. Felhívta a honvédelmi miniszter figyelmét arra, hogy a beadványok és panaszok elintézésére a törvényben előírt határidő olyan értelmezése, mely szerint azt nem a beadástól, hanem az elöljáróhoz érkezéstől kell számítani — amit több helyen panaszoltak —, alkotmányos visszásság közvetlen veszélyét hordozza a jogorvoslathoz, kérelemhez, valamint panaszhoz való alkotmányos jogokkal összefüggésben, sértheti továbbá a jogállamiságból fakadó jogbiztonság követelményét. Az országgyűlési biztos általános helyettese megállapította, hogy a bizalmirendszer tényleges működtetése során a parancsnokok információigénye keveredik a sorállomány érdekképviseletével, a bizalmik még a honvédségen belül elképzelhető korlátozott függetlenséggel sem rendelkeznek, ezért a sorállomány kevéssé hisz a bizalmi intézkedésében, panasza esetén megtorlástól tart, vagyis az államilag intézményesített bizalmirendszer nem látja el feladatát, ami alkotmányos visszásságot okoz a kérelemhez és panaszhoz való alkotmányos jog közvetlen veszélyeztetése miatt.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes